4. KONKURRENCEPOLITIK

1. Traktaten om oprettelse af Det Europæiske Fællesskab, afsnit VI, kapitel 1, konkurrenceregler

a) Uanset artikel 87 og 88 i EF-traktaten, og forudsat at nedenstående betingelser er opfyldt, kan Slovakiet indtil udgangen af skatteåret 2008 gøre brug af den fritagelse for selskabsskat, der blev indrømmet på grundlag af regeringsforordning nr. 192/1998 Coll. til én modtager i automobilsektoren, forudsat at den samlede støtte som følge af denne skattefritagelse ikke overstiger 30% af de støtteberettigede investeringsomkostninger i forbindelse med det relevante projekt, som er påløbet siden 1998.

I den i dette stykke anvendte betydning defineres de støtteberettigede omkostninger på grundlag af retningslinjerne for statsstøtte med regionalt sigte [2].

b) Slovakiet forelægger Kommissionen overvågningsrapporter med følgende oplysninger:

- hvert halve år oplysninger om den støtteberettigede investering, som støttemodtageren har foretaget, og

- hvert år oplysninger om den støtte, som støttemodtageren har fået tildelt under den ovenfor omtalte støtteordning.

Slovakiet forelægger rapporterne inden for fire måneder efter udløbet af hver halve år eller år, første gang ved udgangen af april 2003. De første rapporter skal indeholde oplysningerne vedrørende årene 1998-2002. Den sidste rapport skal forelægges ved udgangen af august 2009, medmindre andet aftales af Kommissionen og Slovakiet.

c) Med forbehold af foregående stykke finder bestemmelserne om overvågning i Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 anvendelse.

d) Hvis den samlede støtte inden udgangen af skatteåret 2008 når det højest tilladte støtteniveau, der er fastlagt i litra a), vil skattefritagelsen ophøre, og støttemodtageren betaler normal selskabsskat for den del af virksomhedens indtægt, hvis fritagelse for skat ville føre til overskridelse det højest tilladte niveau.

2. Traktaten om oprettelse af Det Europæiske Fællesskab, afsnit VI, kapitel 1, konkurrenceregler

a) Uanset artikel 87 og 88 i EF-traktaten kan Slovakiet indtil udgangen af skatteåret 2009 gøre brug af den fritagelse for selskabsskat, der blev indrømmet på grundlag af lov nr. 366/1999 Coll. om indkomstskat til én støttemodtager i stålindustrien under forudsætning af, at følgende betingelser er opfyldt:

i) støttemodtageren fastsætter tærskler for sin produktion og sit salg af flade produkter (varmtvalsede, koldtvalsede og beklædte) i det udvidede EU. Disse tærskler fastlægges på grundlag af tallene for 2001. Fra 2002 kan støttemodtageren foretage årlige forhøjelser på 3 % af produktionstærsklen og på 2 % af tærsklen for salg. Tærsklen for salg har virkning fra tiltrædelsesdatoen. Produktionen af specifikke produkttyper kan variere på betingelse af, at den samlede produktion ikke overskrider de fastlagte tærskler;

ii) støttemodtageren forøger ikke antallet af de grupper af færdige produkter, der findes pr. 13. december 2002;

iii) den samlede støtte til støttemodtageren efter lov nr. 366/1999 Z.z om indkomstskat overstiger ikke et samlet beløb på 500 mio. USD. Denne støtte kan kun tildeles én gang, og kan under ingen omstændigheder forlænges eller fornyes. De 500 mio. USD omfatter al støtte til den samme støttemodtager i overgangsperioden.

iv) støttemodtageren opfylder privatiseringskontraktens bestemmelser med hensyn til opretholdelse af beskæftigelsesniveauet.

Hvis skatteindrømmelserne til støttemodtageren tilpasses på en sådan måde, at de garanterer en væsentlig nedsættelse af det samlede støttebeløb uden at skade driftens bæredygtighed, kan Kommissionen revidere ovennævnte betingelser efter proceduren i EF-traktatens artikel 88, stk. 1. Inden denne proceduren indledes, skal Kommissionen fuldt ud tage hensyn til medlemsstaternes holdning til, hvorvidt støttenedsættelsen er væsentlig. Denne holdning skal udtrykkes på grundlag af en henstilling fra Kommissionen og tilgængelige oplysninger.

b) Slovakiet skal forelægge Kommissionen og Rådet halvårlige overvågningsrapporter med følgende oplysninger vedrørende støttemodtageren:

- Produktion (i tons) af hvert af følgende produkter: varmtvalsede ruller, koldtvalsede plader, galvaniserede plader, hvidblik, elektriske plader, organisk beklædte plader, svejsede rør og ethvert andet produkt (skal nærmere angives);

- Salg (i tons) af de pågældende produkter i det udvidede EU;

- Beskæftigelsesudviklingen i selskabet og i regionen samt de fremskridt, der er gjort med hensyn til forberedelsen af en velordnet ansættelse af overskydende personale i andre virksomheder;

- En gang om året personaleomkostningerne i årets løb og siden privatiseringen;

- En gang om året overskuddet før skat i skatteåret og det specificerede samlede støttebeløb.

Slovakiet skal forelægge disse rapporter inden for fire måneder efter udløbet af hver halve år eller år, første gang ved udgangen af april 2003. De første rapporter skal indeholde oplysningerne vedrørende årene 2000, 2001 og 2002. Den sidste rapport skal forelægges ved udgangen af april 2010, med mindre andet aftales af Kommissionen, Rådet og Slovakiet.

c) Med forbehold af foregående stykke finder bestemmelserne om overvågning i Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 anvendelse.

d) Hvis den samlede støtte inden udgangen af skatteåret 2009 når det højest tilladte støtteniveau, der er fastlagt i litra a), punkt iii), vil skattefritagelsen ophøre, og støttemodtageren betaler normal selskabsskat for den del af virksomhedens indtægt, hvis fritagelse for skat ville føre til overskridelse det højest tilladte niveau.

e) Hvis den støttemodtageren ikke opfylder privatiseringskontraktens bestemmelser med hensyn til opretholdelse af beskæftigelsesniveauet, indstilles støtten øjeblikkeligt, og de i privatiseringskontrakten fastsatte sanktioner finder anvendelse.

[2] EFT C 74 af 10.3.1998, s. 9.

--------------------------------------------------